Perlemoen: Verdagtes lei polisie na tweede vonds | Maroela Media
Perlemoen: Verdagtes lei polisie na tweede vonds
Van die perlemoen wat gevind is. Foto: SAPD
Vyf mense sal na verwagting Dinsdag in die Port Elizabeth-landdroshof verskyn nadat sowat 620 kg perlemoen in hul besit gevind is.
Kol. Priscilla Naidu, polisiewoordvoerder van die Oos-Kaap, het gesê die Kabegapark-polisie het Saterdag omstreeks 20:00 inligting opgevolg oor beweerde onwettige perlemoenbedrywighede.
"'n Verdagte Isuzu-bakkie is kort daarna op die N2 opgemerk. Die bestuurder van die bakkie het die polisie probeer ontduik en in die rigting van Gelvandale gevlug waar dit teen 'n muur gebots het," het Naidu gesê. Die drie insittendes is in hegtenis geneem en die polisie het beslag gelê op 'n paar sakke perlemoen.
"Verdere ondersoek het die polisie na 'n huis in Rowallanpark gelei waar 'n beweerde huisbraak plaasgevind het. Daar is vyf vrieskaste vol perlemoen in die huis gevind. Twee mense in die huis is in hegtenis geneem."
Naidu het gesê die perlemoen het 'n gesamentlike geskatte straatwaarde van R372 000. Die verdagtes, tussen 25 en 35 jaar oud, staan tereg op die besit van onwettige perlemoen.
Oos-Kaap perlemoen polisie Port Elizabeth
Wat help dit Hulle sal maat net oor die vingers geraps word. Ek self het hulle vir veertien jaar gejag. Ek weet waarvan ek praat
Ja die slim regering het van wettige bedryf 'n florende misdaad bedryf gemaak en nou word al die geld en mannekrag op die oortreders gemors.
Maak dit wettig dat gewone mense dit kan geniet en wettig inkomste genereer soos vroeer, al is dit skaars sal dit nie soveel skade lei soos nou wat stroper sindikate hulself vet oes.
Helaas, niemand luister tog na goeie eenvoudige raad nie – als moet mos hoogs ingewikkeld en duur wees.